દાહોદ . સમજણના અભાવે સારું કરેલું બધું નિરર્થક બની જાય છે. એટલે સંજોગોને સ્વીકારીને યોગ્ય તે કરવું તે એક જાતનું તપ જ છે. વૈષ્ણવાચાર્યજીએ આવું જણાવતા દાહોદ ખાતે યોજાયેલ શિક્ષાપત્ર રસપાન મહોત્સવના ત્રીજા દિવસે ભક્તો હૃદયથી ભીંજાઈ ગયા હતા. દાહોદના દેસાઇવાડમાં આવેલ શ્રી પી.એમ.કડકીયા સંસ્કાર કેન્દ્ર ખાતે બુધવારે પણ ભક્તોની હકડેઠઠ ભીડ ઉમટી હતી. દાહોદના સ્વ. સાકરલાલ અને સ્વ. જમુબેન ગાંધીના પરિવારજનોના સૌજન્યથી યોજાયેલ આ શિક્ષાપત્ર રસપાન મહોત્સવ અંતર્ગત વક્તા વૈષ્ણવાચાર્ય પૂ. ગોસ્વામી દ્વારકેશલાલજી મહોદય (કડી-અમદાવાદવાળા)એ વૈષ્ણવોને પ્રવચન આપતા જણાવ્યું હતું કે મર્યાદામાર્ગમાં સ્વીકાર છે તો પુષ્ટિમાર્ગમાં અંગીકાર છે. મીઠું બોલીને સંસારી જ બનાવી રાખે તે કરતા કડવું બોલીને ભગવાન તરફ વાળે તે શ્રેષ્ઠ છે. શ્રી હરીરાય મહાપ્રભુજી રચિત શિક્ષાપત્ર સંદર્ભે દર્શાવતા તેઓશ્રીએ જણાવ્યું હતું કે માનવ મનમાં જયારે પ્રસન્નતા ના હોય ત્યારે જ ચિત્ત ભટકે છે અથવા ઉદાસીનતા દરમ્યાન મન ભટકે છે. વૈષ્ણવતા નામની સુગંધ, સેવામાં ઘસાય ત્યારે જ તે સમાજોપયોગી કામમાં ફેલાય છે. બુધવારે શરદ પૂર્ણિમાના અવસરે વૈષ્ણવાચાર્ય પૂ.દ્વારકેશલાલજીની ઉપસ્થિતિમાં ગરબાનું આયોજન થયું હતું,. જેમાં અબાલ વૃદ્ધ સહિતના વણિક જ્ઞાતિજનો ખૂબ મોટી સંખ્યામાં ઉમટ્યા હતા.